**1.sz. melléklet**

**A közösségi szolgálat intézményi szabályozása**

**Jogszabályi háttér**

* A nemzeti köznevelésről szóló 2011. évi CXC. törvény
* A Nemzeti alaptanterv kiadásáról, bevezetéséről és alkalmazásáról szóló 110/2012. Kormányrendelet
* A nevelési-oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet
* A közérdekű önkéntes tevékenységről szóló 2005. évi LXXXVIII. törvény
* A nemzeti Önkéntes Stratégia 2012-2020 elfogadásáról és a végrehajtásához szükséges középtávú feladatokról szóló 1068/2012. (III.20.) Korm. határozat
* Az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény

**A közösségi szolgálat célja**

A közösségi szolgálat a tanulók különböző készségeit és kompetenciáit fejlesztő pedagógiai eszköz, mely hozzájárul ahhoz, hogy a középiskolás tanulók megismerjék a közösségben való tevékenykedés erejét, az ily módon szerzett tudásukat életük során jól hasznosíthatják.

Iskolánk keresztény jellegével összhangban a közösségi szolgálat tekintetében kiemelt célként fogalmazzuk meg a tanulók **szociális érzékenységének fejlesztését**, így arra ösztönözzük diákjainkat, hogy olyan feladatokat lássanak el, melyek javítják a helyi közösség és a fogadó intézményben élők, dolgozók életminőségét, a tevékenységük hasznos a fogadó intézményben lévők számára. Az önkéntes munkájuk során szerzett személyes emberi kapcsolataik, tapasztalataik új színnel gazdagíthatják életüket.

Fontosnak tartjuk továbbá a tanulók **személyiségfejlesztését** és **önismeretük fejlődését**, ezért a közösségi szolgálatra való felkészülést és a tapasztalatok feldolgozását, megosztását beépítjük a nevelési folyamatba: a felkészítő 5 óra és a lezáró 5 óra alkalmait és tevékenységeit pontosan megtervezzük, illetve kihasználjuk az egyéb tanórákon (például: hittan, osztályfőnöki) kínálkozó lehetőségeket is arra, hogy a szolgálat nevelő hatását erősítsük.

**A közösségi szolgálat tevékenységeinek tervezése**

A Pedagógiai Programban és a szolgálat kiemelt céljaként megfogalmazottakkal összhangban iskolánk elvárja diákjaitól, hogy **legalább 10 órát saját gyülekezetükben**, további **legalább 10 órát szociális területen működő intézményben** tevékenykedjenek.

Kiemelt partnerként kezeljük az alábbi szociális intézmények:

* Idősek Otthona Gödöllőn, Hatvanban, Turán és Bercelen,
* Fogyatékosok Otthona Ikladon és Vácegresen,
* Kistérségi Családsegítő Szolgálat Aszódon.

A közösségi szolgálat nevelési folyamatba való hatékony beillesztése érdekében minden tanulótól elvárjuk, hogy a tevékenységet koordináló pedagógus vezetésével 5 órás felkészítő és 5 órás záró foglalkozáson vegyen részt az alábbi tematika szerint:

**5 órás felkészítő foglalkozás** 9. évfolyam (kivételes esetben 10. évfolyam) szeptember-október:

1. óra: Bevezetés, ráhangolódás
2. óra: Motivációs levél írása
3. óra: Szabályok megismerése (jogszabályok, szereplők és feladataik bemutatása, orientációs kérdőív kitöltése)
4. óra: Intézményválasztás, jelentkezési lapok kiosztása
5. óra: Intézményi felkészítés (a helyi mentor által)

**5 órás záró foglalkozás:**

Bármikor a szolgálat végzés előtt, közben vagy után a 9-11. évfolyamon:

1. óra: Csoportos beszélgetés a hasonló intézményekben dolgozó tanulókkal, szakemberekkel. Kérdőív kitöltése.
2. óra: Részvétel egy a szolgálatot befejező társuk által tartott prezentáción

Az 50 órás szolgálat teljesítése után, legkésőbb a 11. évfolyam végén:

1. óra: Írásos beszámoló készítése megadott szempontsor alapján
2. óra: Felkészülés prezentáció tartására
3. óra: Prezentáció tartása 9. évfolyamosok számára.

Az 50 órás szolgálatból fennmaradó 20 órát a diák saját döntése alapján tervezheti.

Indokolt esetben, írásos kérelem alapján, az iskola igazgatója engedélyezheti az 50 órás közösségi szolgálat fentiektől eltérő módon való elvégzését.

**A közösségi szolgálatra való jelentkezés**

**A közösségi szolgálat teljesítésére választható helyek:**

Alapértelmezés szerint azokra a helyekre lehet jelentkezni, amelyekkel az iskola együttműködési megállapodást kötött. Ilyen megállapodást az iskola a fentebb említett kiemelt partnerei kívül az egyházakkal és a helyi kulturális intézményekkel (aszódi bölcsőde, óvoda, iskola, könyvtár, művelődési ház) köt. Nem helyi intézményekkel csak egy tanévre szóló megállapodást kötünk, és csak akkor, ha legalább 3 tanuló jelentkezik oda az adott tanévben.

Kivételes eljárás: ha a szülőnek egyéni elképzelései vannak a szolgálati hely megválasztásáról, akkor kérvényt adhat be az iskola igazgatójának. A kérvényben indokolja a kérést, vállalja a gyermek munkájának figyelemmel kísérést, és nyilatkozik arról, hogy nem áll fenn összeférhetetlenség.

Kivételes esetben iskolán belül is lehet a szolgálat egy részét teljesíteni olyan a Pedagógiai Programban szereplő, tanítási időn kívüli, csoportosan végzett munkával, amire az igazgató írásban ad megbízást. A megbízásban rögzíti, hogy legfeljebb hány óra számolható el a tevékenységre, illetve, hogy melyik tanár jogosult a munka ellenőrzésére és a szolgálati napló aláírására.

**A szolgálatra történő jelentkezés módjáról:**

Közösségi szolgálatra jelentkezni minden tanévben október 31-ig lehet az iskolai jelentkezési lap osztályfőnöknek történő leadásával. A jelentkezéseket az igazgató jóváhagyja, melynek tényéről, az engedélyezett helyszínről és a szolgálati órák számáról a tanulót és a szülőt az elektronikus ellenőrző útján tájékoztatjuk legkésőbb november 15-ig. A tevékenységet megkezdeni csak az engedély birtokában lehet. Ha a tanuló az adott tanévben nem kíván közösségi szolgálatot teljesíteni, akkor október 31-ig erről az e célra rendszeresített nyomtatványon nyilatkoznia kell.

**A közösségi szolgálat dokumentálása**

A tevékenységek dokumentálása a szolgálati naplóban történik, melyet minden tanuló a 9. évfolyam elején kap meg. Ebben rögzíti a szolgálat helyét, a tevékenység jellegét, az órák számát, és igazolásul a helyi mentor a kézjegyével ellátja. A tanulónak az önkéntes munka alkalmával magával kell vinnie a helyszínre a naplót. Évközben a naplót az iskolában e célra elkülönített helyen tároljuk, ahonnan a diák kérésére az osztályfőnök vagy a koordináló pedagógus a tevékenység idejére kiadja.

A szolgálat végzését az osztályfőnök folyamatosan nyomon követi. Évente kétszer (a félévi értesítő kiadásakor és szeptember végéig) az osztályfőnök az elektronikus naplón keresztül tájékoztatja a szülőket az addig elvégzett órák számáról. Minden tanévben a szorgalmi időszak végén a bizonyítványban és a törzslapon is rögzítjük az addig teljesített közösségi szolgálati órák számát.

**A melléklet személybeli, és időbeli hatálya**

A melléklet 2015. április 1-jétől hatályos.

A jelen mellékletben foglaltak minden tanulóra vonatkoznak, kivéve azok, akik a közösségi szolgálat teljesítését a hatályba lépés előtt megkezdték.

Aszód, 2015. február 9.